อัตราภาษี SMEs
โดย...สมชาย ชูเกตุ
1 พ.ค. 2558

โดย...สมชาย ชูเกตุ
SMEs หรือธุรกิจขนาดกลางและขนาดย่อม (Small and Medium Enterprises) มีเป็นจำนวนมาก มีผู้ประกอบการรายใหม่เข้ามาตลอดเวลา รัฐได้สนับสนุนส่งเสริมผู้ประกอบการ SMEs หลายรูปแบบ รวมทั้งมาตรการด้านภาษีอากร เพื่อให้มีการผลิตสินค้าหรือการให้บริการ ซึ่งจะมีผลต่อรายได้ การจ้างงาน การเจริญเติบโตทางเศรษฐกิจและอื่นๆ
สิทธิประโยชน์การยกเว้นและลดอัตราภาษีเงินได้นิติบุคคลสำหรับบริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและให้บริการไม่เกิน 30 ล้านบาท ดังนี้
ยกเว้นและลดอัตราภาษีเงินได้นิติบุคคล สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2556 เป็นต้นไป (พระราชกฤษฎีกาออกตามความในประมวลรัษฎากร ฉบับที่ 530 ซึ่งแก้ไขเพิ่มเติมโดยพระราชกฤษฎีกาออกตามความในประมวลรัษฎากร ฉบับที่ 564) โดย
- ยกเว้นภาษีเงินได้นิติบุคคล สำหรับกำไรสุทธิ 3 แสนบาทแรก 
- จัดเก็บภาษีอัตรา 15% สำหรับกำไรสุทธิที่เกิน 3 แสนบาท แต่ไม่เกิน 1 ล้านบาท
- จัดเก็บภาษีอัตรา 20% สำหรับกำไรสุทธิที่เกิน 1 ล้านบาทขึ้นไป
บริษัทหรือห้างหุ้นส่วนนิติบุคคลที่มีทุนจดทะเบียนไม่เกิน 5 ล้านบาท และมีรายได้ไม่เกิน 30 ล้านบาท ที่จะยื่นแบบเสียภาษีเงินได้นิติบุคคลสำหรับรอบระยะเวลาบัญชีปี 2557 (ภ.ง.ด.50) จะได้สิทธิยกเว้นและลดอัตราภาษีตามข้างต้น ทั้งนี้หากบริษัทหรือห้างหุ้นส่วนนิติบุคคลใดมีทุนจดทะเบียนเกิน 5 ล้านบาท หรือมีรายได้เกิน 30 ล้านบาท จะไม่ได้สิทธิยกเว้นและลดอัตราภาษีตามข้างต้น
กรณีบริษัทหรือห้างหุ้นส่วนนิติบุคคลมีทุนจดทะเบียนเกิน 5 ล้านบาท และมีรายได้เกิน 30 ล้านบาท ในรอบระยะเวลาบัญชีปี 2556 แต่ในรอบระยะเวลาบัญชีปี 2557 มีทุนจดทะเบียนไม่เกิน 5 ล้านบาท และมีรายได้ไม่เกิน 30 ล้านบาท จะไม่ได้สิทธิยกเว้นและลดอัตราภาษีตามข้างต้น เนื่องจากกฎหมายกำหนดต้องไม่เคยมีทุนจดทะเบียนเกิน 5 ล้านบาท และไม่มีรายได้เกิน 30 ล้านบาท ตั้งแต่รอบระยะเวลาบัญชีปี 2555 เป็นต้นมา
ในปี พ.ศ. 2558 พระราชกฤษฎีกาออกตามความในประมวลรัษฎากร ฉบับที่ 530 ได้มีการแก้ไขเพิ่มเติมโดยพระราชกฤษฎีกาออกตามความในประมวลรัษฎากรฉบับที่ 583 โดยมีการยกเว้นและลดอัตราภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและให้บริการไม่เกิน 30 ล้านบาท สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2558 เป็นต้นไป โดยยกเว้นและลดอัตราภาษีเงินได้นิติบุคคล ดังนี้
- ยกเว้นภาษีเงินได้นิติบุคคล สำหรับกำไรสุทธิ 3 แสนบาทแรก 
- จัดเก็บภาษีอัตรา 15% สำหรับกำไรสุทธิที่เกิน 3 แสนบาท แต่ไม่เกิน 3 ล้านบาท
- จัดเก็บภาษีอัตรา 20% สำหรับกำไรสุทธิที่เกิน 3 ล้านบาทขึ้นไป
นอกจากสิทธิยกเว้นและลดอัตราภาษีเงินได้นิติบุคคล สำหรับ SMEs ข้างต้น ยังมีสิทธิทางภาษีอื่นๆ อีก สามารถศึกษาได้จาก www.rd.go.th สวัสดีครับ